3.pôstna nedeľa, 15.3.2020

„Aká vzácna je Tvoja milosť, Bože, synovia ľudskí majú v tôni Tvojich krídel útočište.“ Drahý Otče, v Tvojej ochrane môžeme prežívať tieto dni a prijímať pokoj z Tvojej blízkosti.

Milovaní, srdečne Vás pozdravujeme a v duchu i na modlitbách sme spolu s vami. Možnože nám momentálna situácia bráni v spoločných bohoslužbách a iných misijných a cirkevných stretnutiach, nič nám ale nebráni byť spolu spojení v láske nášho Spasiteľa, drahého Pána Ježiša Krista, a na modlitbách. Prijmite aj tieto naše kázne ako prejav našej lásky voči Vám a túžby v ničom neostať dlžní zvestovaniu evanjelia v našom cirkevnom zbore. Veríme, že si nájdete spoločný čas a s otvoreným srdcom prijmete povzbudenia a posilnenia zo Slova Božieho. Povzbudzujeme Vás k spoločným rodinným bohoslužobným stretnutiam. Nech sa stanú pre nás aj v týchto dňoch posilnením našej viery.

**Modlime sa spolu:**

Všemohúci Bože, náš nebeský Otče, k Tebe pozdvihujeme svoje oči i srdcia a prosíme, vypočuj naše modlitby a pokorné želania. Vo svetle Tvojho slova spoznávame Tvoju veľkosť a lásku voči nám. Pred Tvojou svätosťou si uvedomujeme svoju hriešnosť a vyznávame, že bez Teba nie sme ničím. Bez Tvojej pomoci by sme zahynuli. Prosíme, veď nás cestou nášho života svojou múdrosťou a pravdou. Ochráň nás pred mnohými útokmi , ktoré sa na nás valia zo všetkých strán a oslabujú našu vieru v Teba. Zachovaj nás aj v týchto dňoch v istote viery a nádeje. Tebe vzdávame slávu a česť, ako jedinému, múdremu Bohu, teraz i na veky vekov. Amen.

Ponúkame možnosť:

* zaspievať si spoločné piesne vybraté pôvodne na 3.pôstnu nedeľu: 99, 96, 84, 598, 116
* prečítať si biblické texty a evanjelium:

SZ text: **Nehemiáš 1,1-4**

NZ text: **Zjavenie 3,14-22**

Evanjelium: **Lukáš 4,31-37**

**Búrka života**

***„V ten istý deň, keď sa zvečerilo, povedal: Prejdime na druhú stranu! I opustili zástup a vzali Ho so sebou tak, ako bol na lodi; aj iné lode boli s Ním. Vtedy strhla sa veľká povíchrica a vlny sa valili do lode, že sa už naplňovala. On (Ježiš) však spal v tyle lode na hlavnici. Zobudili Ho a volali: Nedbáš, Majstre, že hynieme? A On, keď sa prebudil, pohrozil vetru a moru: Zmĺkni, utíš sa! I prestal víchor a nastalo veľké utíšenie. Potom im povedal: Čo sa tak strachujete? Ako to, že nemáte vieru? I báli sa bázňou velikou a hovorili medzi sebou: Ktože je tento, že Ho aj vietor, aj more poslúchajú?“*** (Marek 4:35-41)

Jedného dňa Ježiš povedal svojim učeníkom: „*Prejdime na druhú stranu!“* Nehovorí: „Prejdite“, ale „prejdime“, čím vyjadruje svoju spoluúčasť s učeníkmi, nech by sa stalo čokoľvek. Svojou výzvou vovádza na jednej strane učeníkov do neistoty, no zároveň v tejto neistote zostáva s nimi. A tak učeníci nasadli do loďky a plavili sa obrovským sladkovodným Tiberiadskym jazerom, ktoré je známe nečakanými búrkami. Búrka prišla aj tentoraz.  Musela byť veľmi silná, pretože aj skúsení námorníci a rybári stratili nádej a báli sa o svoje životy.

A čo v tom čase robil Ježiš? Po namáhavom dni vyučovania zaspal. Učeníci Ho zobudili a povedali Mu: „*Nedbáš, Majstre, že hynieme?*“ (Mk 4:38) Inými slovami vlastne hovorili: „Hej, Pane, nedávaš pozor? Je Ti jedno, že my tu prechádzame ťažkou situáciou? Nevidíš, že sa to na nás valí zo všetkých strán? Neregistruješ, že nám hrozí smrť? Zobuď sa a urob niečo!“ Učeníci sa boja – o seba, o svoj život.

A Ježiš bez slova vstane, pohrozí búrke – a tak, ako nastala veľká búrka a víchrica, tak po Jeho slovách nastane veľké ticho. A do toho ticha znie Ježišova otázka „*Čo sa tak strachujete? Ako to, že nemáte viery?*“ (Mk 4:40) Ježiš im v skutočnosti hovoril: „Ešte ste sa nič nenaučili. Povedal som: ‚Prejdime na druhú stranu.‘ Nepovedal som: „Prejdime do stredu Tiberiadskeho jazera a utopme sa.“ **Ježiš im nesľúbil hladký priebeh, ale sľúbil, že sa bezpečne dopravia na druhý breh.**

Po tejto otázke na učeníkov doľahne druhá vlna strachu – z Ježišovej moci. Najprv je tu strach o svoj život, strach z búrky, teraz strach z Ježiša... Ale **tento druhý strach ich privádza k vzájomnému pýtaniu sa, premýšľaniu, kto je Ježiš. A v tomto premýšľaní je začiatok ich viery.** Táto otázka je tým horčičným zrnkom, z ktorého má vyrásť veľký strom viery, v ktorom majú nájsť hniezdo a domov všetci tí, ktorým budú učeníci neskôr ohlasovať toho, ktorého poslúcha aj víchrica.

Celý ten príbeh nám prináša úžasné odpovede na naše otázky plné pochybností.

1. **Ježiš nás nikdy nenecháva samotných**.
2. **Ježiš nám nesľubuje hladký priebeh nášho života**, nesľubuje nám, že sa hladko dostaneme na druhý breh, **ale že sa spolu s Ním na ten druhý breh bezpečne dopravíme**.
3. **Ježiš nie je ten, kto spôsobuje búrku.** Hoci by sme častokrát chceli pritakať tým, ktorí spochybňujú Jeho moc, milosť i lásku voči nám, najmä vo vypätých situáciách, Ježiš nie je ten, kto vnáša do nášho života zlo. **Je tým, kto nad búrkami víťazí.**

Veď on aj v búrke spal v zadnej časti lode. Bol plný pokoja a istoty. Síce svojím návrhom prejsť na druhý breh jazera v ústrety noci nepriamo voviedol svojich učeníkov do búrky. Ale nespôsobil ju.

Búrky života nie sú od Ježiša, On nie je ich príčinou. Len niekedy dovolí, aby sme do búrky vošli. Môžeme tu spomenúť slová žalmu: „*Veď ty, Bože, si nás vyskúšal, pretavil si nás ohňom, ako sa taví striebro. Voviedol si nás do osídla, na plecia si nám naložil súženia. Nechal si ľudí chodiť po našich hlavách; prešli sme cez oheň a cez vodu...*“ (Ž 66,10-12b) Alebo slová Samuelovej matky Anny: „*Pán usmrcuje, posiela do pekiel, dáva schudobnieť...*“ (1.Samuelova 2,6-7) No búrka nie je cieľom, je len prechodom na druhý breh, k novej kvalite života. Aj spomínaný žalm končí slovami: „*Ale napokon si nám dal pookriať*.“ (Ž 66,12c). A Anna dodáva: „*Pán oživuje, vyvádza z pekiel, dáva zbohatnúť..*.“ (1.Samuelova 2,6-7) Čo je dôležité je, že Ježiš nás nenechá vstúpiť do búrky samých. Tak ako povedal učeníkom, tak hovorí aj nám: „**Prejdime**“... nie prejdite. Teda prejdime spolu...

1. **Ježiš poukazuje učeníkom na strach, ktorý je prekážkou viery**. Ukazuje im, že ak sú s Ním, nemusia sa báť ani tej najväčšej, najohromujúcejšej, najnebezpečnejšej búrky. **Aj v búrke je totiž možné mať vieru.**

Ježiš z nás nechce mať chladných ľudí, ktorými nič nezatrasie, ktorí z ničoho nemajú strach. Kto by zostal pokojným, keď mu ide o život? Nie je dôležité úplné eliminovanie strachu, ale zmena nasmerovania nášho strachu. Učeníci sa najprv báli o svoj život, o svoje prežitie. Preto je Ježišova odpoveď na ich volanie o pomoc taká demonštratívna a mocná. Jeho konanie mení nasmerovanie strachu učeníkov zo seba samých na bázeň pred Ježišom. **Prejavom viery v búrkach života je bázeň a úžas na Ježišovým konaním.**

Búrka a jej utíšenie nastoľujú rad otázok. Najprv sa Ježiš pýta učeníkov: „Čo sa tak bojíte?! Ešte stále nemáte vieru?“ Potom sa učeníci jeden druhého pýtajú: „Čo myslíš, kto je to...?“ Búrky života môžu otriasť našimi istými odpoveďami a stavajú nás pred otázky, na ktoré nám už nestačia predošlé „stopercentné odpovede“. Viera s istými odpoveďami a viera bez otázok je falošnou vierou. Viera, ktorá sa pýta, je otvorená pre nové odpovede, pre nové objavy v nekonečnom Božom bohatstve. A tieto nové odpovede, nové poznanie môže prísť úplne z inej strany, ako by sme čakali. Odpoveď na otázku: „*Kto je to, že ho i vietor i more poslúchajú?*“, prichádza o nejaký čas neskôr z úst samotných učeníkov, keď Peter na Ježišovu otázku: „*Za koho ma pokladáte vy?*“ vyznáva v mene všetkých: „**Ty si Syn Boha živého!**“

Ježiš volá každého z nás: „Prejdime na druhý breh.“ Prejdime spolu, aj keď je tu riziko búrky. Ale cesta na druhý breh – to nie je len búrka. **S Ježišom zažijeme aj veľké ticho, v ktorom môžeme pozbierať ovocie búrky. V tomto tichu objavíme veľké veci, ktoré v nás Ježiš urobil a robí.**

Milovaní bratia a sestry, aj my sme v súčasnej chvíli uprostred rozbúreného mora, prežívame strach o naše životy, veľmi citeľne sa nás dotýka neistota. Úprimne? – veľmi reálne si nás predstavujem rovnako, ako učeníkov. Ako trasieme Ježišom, kričíme na Neho, voláme Ho, vyčítame Mu, že na nás nejako pozabudol, upozorňujeme Ho, že je tu vážna situácia, v ktorej sa nachádzame, že máme strach..... Príbeh o utíšení búrky nám s nadčasovosťou, ale nádherne na tento náš strach odpovedá:

* Nie sme v tejto situácii boja s koronavírusom, verejného ohrozenia a mimoriadnej situácie sami. Ježiš stojí po boju každého z nás.
* Nech sa budeme plaviť akoukoľvek búrkou, s Ježišom sa bezpečne preplavíme na druhý breh (a ten druhý breh, to nie je len obraz večnosti – aj keď samozrejme aj, ale je to uistenie, že aj nad touto situáciou je Ježiš Pánom a aj po tejto búrke príde utíšenie).
* Ježiš nie je iniciátorom. Nie On nás doviedol do tejto situácie, je naopak tým jediným, kto ju môže utíšiť a aj utíši, ak k Nemu budeme volať. Jeho prítomnosť nás pozýva k tomu, aby sme Ho vzývali a volali a On odpovie.
* A Jeho odpoveď nás povedie k novej bázni, novej viere a novému úžasu nad tým, kým On je – povedie aj nás k Petrovmu vyznaniu: „Ty si Syn Boha živého!“ Svojou odpoveďou nás uistí, že ak sme s Ním, nemusíme sa báť ani tej najväčšej, najohromujúcejšej, najnebezpečnejšej búrky.

**Naši drahí a milovaní bratia a sestry, touto búrkou, ktorá sa teraz valí cez naše životy, nie sme smerovaní k panike a strachu, ale práve naopak, sme pozvaní k volaniu a vzývaniu Pána Ježiša.** Možno práve toto je tá správna motivácia, aby sme sa vrátili k úprimným modlitbách, k hľadaniu nášho Boha celým naším srdcom a On odpovie. Amen.

Námety na modlitby počas nasledujúceho týždňa:

* modlitby o nemocných, nielen nakazených Covidom-19, ale aj o všetkých nemocných bratov a sestry nášho cirkevného zboru
* modlitby za rodinných príslušníkov, ktorí spolu so svojimi najbližšími zdieľajú ich nemoci a pomáhajú im
* modlitby za predstaviteľov štátu i cirkví, aby mali múdre rozhodnutia a konali zodpovedne pred národom, krajinou, a najmä pred Pánom Bohom
* modlitby za život cirkevného zboru a celej cirkvi počas mimoriadnej situácie, ktorá je vyhlásená
* modlitby za lekárov a zdravotných pracovníkov, ktorí sú mnohí nasadení v prvej línii kontaktu s nemocnými

Oznamy:

1. Do odvolania sú misijné, bohoslužobné a iné aktivity cirkevného zboru zrušené
2. Ponúkame vám k dispozícii svoj čas i svoje modlitby. Povzbudzujeme vás, aby ste kedykoľvek, keď sa budete cítiť sami, unavení, zranení, vystrašení, nám volali, alebo písali. Tel .čísla: 0918 828 307 – Ľ.Beňo; 0918 828 309 – M.Beňová; mail: ecav@rankovce.sk

Vy, ktorí máte sociálne siete, môžete nás kontaktovať aj cez ne. Budeme veľmi radi.

„**Priblížte sa k Bohu a On sa priblíži k vám.**“ Jakub 4,8a

Milosť Božia nech je s vami.

pripravila Monika Beňová